ফোল্ডিং আইফোন তৈরি করবে অ্যাপল
ভাঁজ করা যায় এমন স্মার্টফোনের চাহিদা দিন দিন বাড়ছে। মূলত ফোল্ডিং হ্যান্ডসেট নামে পরিচিত এ ধরনের ফোনের বাজার ধরার জন্য অ্যাপলও আইফোনের কমপক্ষে দুটি মডেল আনছে, যেগুলো ঝিনুকের খোলকের মতো অনুভূমিকভাবে ভাঁজ করা যাবে।
যুক্তরাষ্ট্রের প্রযুক্তি ভিত্তিক সংবাদ মাধ্যম দ্য ইনফরমেশনের সাম্প্রতিক এক প্রতিবেদনে এই তথ্য উঠে আসে। প্রতিবেদনে দাবি করা হয়, ফোল্ডিং আইফোনের প্রোটোটাইপ তৈরির প্রাথমিক পর্যায়ে রয়েছে অ্যাপল।
দ্য ইনফরমেশনের তথ্যানুসারে, ফোল্ডিং আইফোনগুলো দেখতে স্যামসাংয়ের গ্যালাক্সি জেড ফ্লিপ স্মার্টফোনগুলোর মতোই হবে। তবে ২০২৪ বা ২০২৫ এর  মধ্যে এগুলো বাজারে পাওয়া যাবে বলে আশা করা যাচ্ছে না।
স্যামসাংয়ের মতো বাহ্যিক ডিসপ্লেসহ একটি ফোল্ডিং আইফোন তৈরি করতে চায় অ্যাপল। তবে অ্যাপলের ডিজাইনিং দল এই ব্যাপারে প্রাথমিক পর্যায়ে কিছু বাধার সম্মুখীন হয়েছে। এ ধরনের ডিভাইস বেশ ভঙ্গুর হতে পারে বলে তারা উদ্বেগ প্রকাশ করেছেন। আইফোনের অন্যান্য মডেলে ব্যবহৃত ব্যাটারি ও ডিসপ্লের অন্যান্য উপকরণের কারণে ফোল্ডিং ফোনটির সঠিক আকার নির্ধারণে সমস্যায় পড়ছেন তারা।
দ্য ইনফরমেশনের প্রতিবেদনে আরও জানানো হয়, অ্যাপল অন্তত একটি উৎপাদনকারী প্রতিষ্ঠানের সঙ্গে বিভিন্ন আকারের ফোল্ডিং আইফোন নির্মাণের জন্য উপকরণ সংগ্রহ বিষয়ে আলোচনা করেছে। ফোল্ডিং আইফোনের পাশাপাশি অ্যাপল একটি ফোল্ডিং ট্যাবলেট তৈরিতেও আগ্রহ দেখিয়েছে। ধারণা করা হচ্ছে ট্যাবলেটটির আকার অনেকটা আইপ্যাড মিনির মতো হবে এবং এতে আট ইঞ্চি ডিসপ্লে থাকবে।
ইংরেজি থেকে ভাবানুবাদ করেছেন আহমেদ বিন কাদের অনি

ভাঁজ করা যায় এমন স্মার্টফোনের চাহিদা দিন দিন বাড়ছে। মূলত ফোল্ডিং হ্যান্ডসেট নামে পরিচিত এ ধরনের ফোনের বাজার ধরার জন্য অ্যাপলও আইফোনের কমপক্ষে দুটি মডেল আনছে, যেগুলো ঝিনুকের খোলকের মতো অনুভূমিকভাবে ভাঁজ করা যাবে।